《赠同志》
宋代·释文珦

我本无生俦，涉有乖素愿。
百年直寄耳，倏忽如过电。
犹记学语时，老色遽满面。
富贵非所希，吾道在贫贱。
往事绝寻思，残生喜强健。
忘机有白鸥，消日赖黄卷。
今辰扶杖出，穷探不知倦。
与子偶相逢，抵掌说嘉遁。
同歌紫芝曲，共饱青精饭。
世人不丰知，心通亦何闷。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。